Беларуская нацыянальная вакальная, музычная ды харэаграфічная традыцыя карыстаецца нязменным поспехам у замежжы. Пра запатрабаваныя гастролі нашых “аўтэнтычных фальклоршчыкаў” “К” піша пастаянна. І цікавым тут падаецца найперш не сам факт паспяховых турнэ, а мэтанакіраваная дзейнасць пэўных аддзелаў культуры па развіцці падобнай аўтэнтычнай дыпламатыі і як вынік — закардоннага “раскручвання” народнага мастацтва. Іншая справа, што далёка не ўсе аддзелы з поспехам экспартуюць беларускі фальклор. І тлумачыцца такая творчая неразваротлівасць прыблізна гэтак жа, як і ў няўдалага гандляра з показкі: “Ёсць што прадаць ды, затапчы камар, няма ў што загарнуць!”. Але сёння — пра тых, хто і “прадае” ўдала, і “загортвае” як мае быць.